**NOTA DE FUNDAMENTARE**

**la proiectul hotărârii Guvernului cu privire la modificarea Hotărârii Guvernului nr. 429/2015 pentru aprobarea Regulamentului**

**cu privire la Sistemul de coordonare a securității frontaliere**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul hotărârii Guvernului cu privire la modificarea Hotărârii Guvernului  nr. 429/2015 pentru aprobarea Regulamentului cu privire la Sistemul de coordonare a securității frontaliere (în continuare – Hotărârea Guvernului nr. 429/2015), a fost elaborat de către Ministerul Afacerilor Interne. |
| **2. Condițiile ce au impus elaborarea proiectului de act normativ** |
| **2.1. Temeiul legal sau, după caz, sursa proiectului actului normativ** |
| Raționamentul elaborării proiectului de act normativ derivă din următoarele documente de politici:   1. Programul de Asociere dintre Uniunea Europeană și Republica Moldova pentru anii 2021-2027[[1]](#footnote-1), compartimentul Mobilitatea, migrația, azilul și gestionarea frontierelor; 2. Planul național de acțiuni pentru aderarea Republicii Moldova la Uniunea Europeană pe anii 2024-2027, aprobat prin Hotărârea Guvernului nr. 829/2023, Capitolul 24 ,,Justiție, Libertate și Securitate”, acțiunea 51 ,,*Proiect de hotărâre a Guvernului pentru modificarea Hotărârii Guvernului nr. 429/2015 pentru aprobarea Regulamentului cu privire la Sistemul de coordonare a securității frontaliere, în vederea modernizării sistemului de coordonare a securității frontierei de stat, a îmbunătățirii procesării datelor, a cunoașterii situației și schimbului de informații între autoritățile naționale și internaționale relevante, inclusiv în contextul Sistemului european de supraveghere a frontierelor, cu termen de realizare*” – cu termen de realizare: decembrie 2025; 3. Planul național de reglementări pentru anul 2025, aprobat prin Hotărârea Guvernului nr. 841/2024, Compartimentul ,,Afaceri interne”, acțiunea 167 cu termen de realizare 03.12.2025; 4. Planul de acțiuni privind implementarea Programului de management integrat al frontierei de stat pentru anii 2022-2025, aprobat prin Hotărârea Guvernului nr. 792/2022, acțiunea nr. 3.9 ,,Modernizarea sistemului de coordonare a securității frontierei de stat în vederea îmbunătățirii procesării datelor, cunoașterii situației şi schimbului de informații între autoritățile naționale şi internaționale relevante, inclusiv în contextul Sistemului european de supraveghere a frontierelor (EUROSUR)” – termen de realizare trimestrul IV, 2024.   Suplimentar, documentelor de politici enumerate, obligația de modificare a Hotărârii Guvernului nr. 429/2015, derivă din angajamentele asumate de către Republica Moldova în procesul de aderare la Uniunea Europeană, având statutul de țară candidat, reflectate în:   1. Raportul Republica Moldova 2024 privind politica de extindere a UE[[2]](#footnote-2), Compartimentul ,,Schengen and external borders”, prevede că ,,*Cadrul legislativ care reglementează gestionarea frontierelor externe este moderat aliniat la acquis-ul UE [...]*”. 2. Prezentarea în cadrul Screening-ului bilateral cu Comisia Europeană pe componenta ,,Border management” aferent Capitolului 24 ,,Justiție, Libertate și Securitate”, în calitate de plan de viitor asumat de către Republica Moldova - modificarea structurii organizatorice a Inspectoratului General al Poliției de Frontieră; |
| **2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative** |
| Actualmente Hotărârea Guvernului nr. 429/2015 pentru aprobarea Regulamentului cu privire la Sistemul de coordonare a securității frontaliere transpune parțial Regulamentul (UE) nr. 1052/2013 al Parlamentului European şi al Consiliului din 22 octombrie 2013 de instituire a Sistemului european de supraveghere a frontierelor (EUROSUR) – care este abrogat.  Prin urmare, apare necesitatea firească de racordare a cadrului normativ național la noile reglementări ale UE, având în vedere pe de o parte, armonizarea dinamică a cadrului normativ, iar pe de altă parte raționamentele ante enunțate.  Suplimentar, în procesul aplicării Hotărârii Guvernului precizate, s-a constatat **lipsa unor reglementări**, astfel încât să corespundă standardelor UE, precum:   1. Lipsa reglementării suficiente a tabloului situațional național (conform conceptului EUROSUR); 2. Structurarea straturilor tabloului situațional național; 3. Lipsa reglementării aspectelor privind dispozitivul de intervenție; 4. Necesitatea modificării clasificării nivelurilor de impact; 5. Relevanța optimizării procesării datelor și a schimbului de informații între autoritățile naționale și internaționale.   De asemenea, capacitarea Centrului operațional de coordonare este una din priorități. Actualmente se parcurge un lanț amplu de activități: pregătirea de către COC a Rapoartelor zilnice, depersonalizarea acestora, transmiterea către Punctul Național de Contact FRONTEX pentru a fi transmis în Sistemul Informațional JORA (Joint Operations Reporting Application) (parte componentă a EUROSUR). Modificările propuse vor permite o raportarea directă și mai rapidă. Prin aceasta, IGPF prin intermediul structurilor sale, devine similar centrelor naționale de coordonare în sensul EUROSUR. Este de menționat că, în Raportul de evaluare a EUROSUR de către Comisia Europeană din 2018[[3]](#footnote-3) se relatează că „înființarea centrelor naționale de coordonare (CNC) în statele membre reprezintă una dintre cele mai mari realizări ale Regulamentului EUROSUR” acestea în multe cazuri reprezentând o „platformă” pentru promovarea cooperării între agenții în rândul mai multor organizații aparținând unor ministere diferite.”- (în contextul național - autoritățile partenere cu competențe la frontieră și care furnizează informații pentru tabloul situațional național).  Prin urmare, prin proiectul elaborat se urmărește depășirea problematicilor reflectate supra, astfel încât, în rezultat să se obțină modernizarea sistemului de coordonare a securității frontierei de stat.  Totodată, pe dimensiunea **lacunelor de ordin normativ**, suplimentar problematicilor elucidate, Hotărârea Guvernului nr. 429/2015, în redacția actuală, necesită ajustări, în partea ce se referă la:  1) raportarea evenimentelor și validarea acestora: Hotărârea de Guvern trebuie ajustată pentru a include proceduri clare și mecanisme de raportare și validare a evenimentelor, conform cerințelor din regulamentul european;  2) securitatea datelor: Hotărârea de Guvern ar trebui să includă măsuri și proceduri pentru asigurarea securității datelor în conformitate cu prevederile din regulamentul european.  Subsecvent, Regulamentul supus modificării, reglementează cadrul de cooperare interinstituțională, monitorizarea frontierelor și schimbul de informații între autoritățile naționale și internaționale pentru asigurarea securității frontierei.  Regulamentul de punere în aplicare (UE) **2021/581 al Comisiei** privind tablourile situaționale ale Sistemului european de supraveghere a frontierelor (EUROSUR) – stabilește un cadru mai complex și explicit, astfel fiind necesară alinierea la conținutul acestuia. Astfel, Regulamentul UE stabilește norme pentru raportarea și gestionarea tablourilor situaționale naționale și europene pentru monitorizarea și securizarea frontierelor externe ale UE. Include detalii legate de colectarea, prelucrarea și schimbul de informații în timp real între diverse autorități, securitatea și protecția datelor, precum și coordonarea operațională și tehnică a componentelor EUROSUR. Regulamentul se aplică schimbului de informații între statele membre UE, Agenția Europeană pentru Poliția de Frontieră și Garda de Coastă (în continuare - *Agenția*), cunoscută sub denumirea de FRONTEX și alte entități participante. Racordarea la normele europene este necesară în scopul asigurării unui grad de eterogenitate a informațiilor raportate în EUROSUR, în scopul unei mai bune gestionări automate a informațiilor. |
| **3. Obiectivele urmărite și soluțiile propuse** |
| **3.1 Principalele prevederi ale proiectului și evidențierea elementelor noi** |
| **Proiectul transpune 2 acte cu relevanță UE, urmărind drept scop principal modernizarea** sistemului de coordonare a securității frontierei de stat, reglementând în principal:   1. Definirea/ajustarea noțiunilor, precum: tablou situațional național, eveniment, statut operațional, substrat etc. 2. Modul de raportare în cadrul EUROSUR – astfel încât să fie posibilă transmiterea directă de către Inspectoratul General al Poliției de Frontieră, (în continuare – IGPF) prin intermediul Direcției Management Operațional a informațiilor relevante către tabloul situațional European prin intermediul EUROSUR, fiind responsabil de actualizarea și gestionarea tabloului situațional național. Astfel, se va obține actualizarea tabloului situațional în regim online. 3. Instituirea Dispozitivului de intervenție – format din angajați instruiți distinct și pregătiți pentru intervenția rapidă în situații de criză la frontiera de stat. Totodată, proiectul prevede reglementarea specifică a atribuțiilor, cazurilor de activare a acestuia, precum și modul de formare și instruire a Dispozitivului. În acest sens, fiind consolidată capacitatea de reacție la nivel instituțional, intensificată colaborarea cu agențiile europene, precum Agenția FRONTEX și aplicarea coerentă a procedurilor operaționale standardizate. Întărirea capacității de reacție este o recomandare general valabilă în cadrul EUROSUR, ceea ce înseamnă disponibilitatea resurselor umane și tehnice suficiente, precum și existența unei proceduri sau unui mecanism de activare a resurselor suplimentare, în caz de amenințări sau de creștere bruscă a nivelului de impact[[4]](#footnote-4) al secțiunilor de frontieră. 4. **Tablourile situaționale** sunt definite detaliat în conținutul proiectului, bazându-se pe trei straturi de informații: stratul de evenimente, stratul operațional și stratul de analiză. **IGPF** este responsabil pentru actualizarea și gestionarea acestor tablouri, conform procedurilor din EUROSUR. Conceptul propus este cu element de noutate, fapt reflectat în **Regulamentul de punere în aplicare (UE) 2021/581** și îmbunătățește capacitatea Republicii Moldova de a răspunde rapid la evenimentele de la frontiere. 5. Completarea nivelurilor de impact – astfel proiectul le clasifică în 4 nivele: redus, mediu, ridicat și critic, în conformitate cu actele UE transpuse. 6. Desemnarea **IGPF** în calitate de autoritate națională responsabilă pentru gestionarea și implementarea tablourilor situaționale naționale, conform standardelor **EUROSUR**. Astfel, proiectul stabilește că, autoritățile partenere naționale sunt obligate să furnizeze datele necesare actualizării tabloului situațional național în timp util, în timp ce IGPF va asigura colectarea, evaluarea și difuzarea informațiilor relevante pentru securitatea frontierelor. 7. Asumarea și reglementarea expresă a angajamentului privind implementarea sistemelor tehnice și de securitate cibernetică pentru a asigura interoperabilitatea cu EUROSUR și schimbul de informații în timp real. Consecvent, proiectul conține norme privind instruirea personalului. În ansamblu, acestea vor contribui la combaterea migrației ilegale și criminalității transfrontaliere. De asemenea, vor contribui la asigurarea respectării drepturilor fundamentale. 8. Reglementarea și intensificarea colaborării cu Agenția. Astfel, proiectul stabilește, subsecvent, semnarea Angajamentelor de lucru pentru asigurarea procesului de schimb de informații și de bune practici. Schimbul bilateral de informații cu Agenția este de o importanță majoră pentru crearea și gestionarea tabloului situațional național și permit acces la date furnizate prin serviciile de fuziune ale EUROSUR. „Serviciile de fuziune EUROSUR aduc o valoare adăugată reală utilizatorilor finali implicați în supravegherea frontierelor. Nicio organizație națională de poliție de frontieră nu și-a putut permite singură serviciile de supraveghere spațială și alte platforme pe distanțe lungi oferite de serviciile de fuziune EUROSUR”[[5]](#footnote-5). Totodată, IGPF va putea solicita asistență din partea Agenției în caz de criză majoră la frontiere, utilizând mecanismele prevăzute de EUROSUR. Suplimentar, în contextul instituirii Dispozitivului de intervenție la frontieră, colaborarea cu Agenția, în exercițiul funcției, fiind una dintre atribuțiile de bază. Componenta reflectată fiind o verigă esențială în procesul de consolidare a securității frontaliere. 9. Reglementarea distinctă a cooperării cu organizațiile internaționale, prin introducerea unei noi Secțiuni. Prin urmare, pe lângă fortificarea relațiilor cu Agenția, proiectul își propune colaborarea IGPF cu organizații internaționale și agenții relevante în domeniul securității frontaliere și gestionării migrației la frontieră.   Scopul urmărit de către autor, prin Secțiunea nou propusă este de a asigura:  a) schimbul de informații și bune practici privind prevenirea și combaterea migrației ilegale, traficului de persoane și altor activități infracționale transfrontaliere;  b) participarea la programe și proiecte internaționale destinate consolidării capacităților instituționale și operaționale;  c) organizarea și participarea la sesiuni de formare, conferințe și ateliere de lucru la nivel internațional;  d) dezvoltarea de parteneriate pentru implementarea tehnologiilor avansate și a metodologiilor inovatoare în domeniul securității frontaliere.  În context, aceasta având un impact direct asupra realizării obligațiilor ce îi revin Republicii Moldova, având statutul de țară candidat pentru aderarea la UE.  Conform art. 56 alin. (3) din Legea nr. 100/2017 cu privire la actele normative, proiectul hotărârii de Guvern va intra în vigoare la data publicării în Monitorul Oficial pentru realizarea angajamentelor internaționale a Republicii Moldova de integrare europeană. |
| **3.2. Opțiunile alternative analizate și motivele pentru care acestea nu au fost luate în considerare** |
| Nu este relevant. Proiectul transpune acquis-ul Uniunii Europene, angajament prioritar asumat de către Republica Moldova în procesul de aderare la UE. |
| **4. Analiza impactului de reglementare** |
| 4.1. Impactul asupra sectorului public |
| Impactul proiectului asupra structurii organizatorice și la nivel instituțional se referă la următoarele:   1. capacitarea Centrului Operațional de Coordonare a IGPF (în continuare - COC). În prim-plan, se va eficientiza și micșora timpii de raportare a incidentelor către Agenție. În mod implicit, actualmente se parcurge un lanț mai amplu de activități: pregătirea de către COC a Rapoartelor zilnice, depersonalizarea acestora, transmiterea către Punctul Național de Contact FRONTEX pentru a fi transmis în Sistemul Informațional JORA (parte componentă a EUROSUR). Modificările propuse vor genera faptul că COC va raporta direct în SI JORA – astfel având drept beneficiu major actualizarea tabloului situațional în regim online; 2. fortificarea relațiilor de colaborare ale IGPF cu agențiile UE, pe paliera securității frontaliere și combaterea criminalității transfrontaliere; 3. investirea în resursele umane a IGPF, prin urmare de către Agenție vor fi organizate cursuri de instruire, astfel încât Poliția de Frontieră să aibă utilizatori EUROSUR; 4. modernizarea sistemului de coordonare a securității frontierei de stat prin faptul că, pentru implementarea Hotărârii Guvernului din speță va fi nevoie de dotarea încăperilor de serviciu a Centrului Operațional de Coordonare cu echipament de calcul, reamenajarea spațiilor de muncă, utilizarea canalelor de legătură sigure etc.   Totodată, proiectul are impact asupra sistemului administrației publice centrale, prin faptul că, contribuie la cooperare interinstituțională cu: Inspectoratul General de Carabinieri, Inspectoratul General pentru Migrație, Inspectoratul General pentru Situații de Urgență, Inspectoratul General al Poliției, precum și cu Serviciul Vamal – în contextul schimbului de informații. În rezultat, Poliția de Frontieră va avea acces la toate incidentele documentate de către subdiviziunile MAI, fapt ce va oferi un nivel corespunzător al capacității de reacție, iar alte autorități - informația cu privire la încălcările comise la frontiera de stat și în zona de frontieră, altele decât cele atribuite în competența Poliției de Frontieră și remise după competență de către ultima, astfel având o imagine de ansamblu cu privire la riscurile, amenințările și vulnerabilitățile la frontiera Republicii Moldova. |
| 4.2. Impactul financiar și argumentarea costurilor estimative |
| Punerea în aplicare a prevederilor proiectului dat nu necesită cheltuieli financiare  suplimentare din contul bugetului de stat.  Subsidiar menționăm că acoperirea financiară pentru implementarea și  operaționalizarea Sistemului de coordonare a securității frontaliere, care transpune  reglementările UE privind Sistemul european de supraveghere a frontierelor  (EUROSUR), este asigurată prin mai multe proiecte cu finanțare externă.  Costurile sunt acoperite prin proiectul „Sprijinirea protecției, tranzitului, întoarcerii voluntare și informate și a reintegrării cetățenilor Parteneriatului Estic și  resortisanților țărilor terțe afectați de conflictul din Ucraina”, finanțat de Comisia Europeană și implementat de Organizația Internațională pentru Migrație Moldova.  De asemenea, sprijinul financiar este asigurat prin proiectul „Consolidarea  capacităților operaționale ale Poliției de Frontieră pentru securitatea frontierei – Faza II”, finanțat de Ministerul de Interne al Republicii Cehe și implementat cu sprijinul  Centrului Internațional pentru Dezvoltarea Politicilor de Migrație.  Un alt proiect relevant este „Dezvoltarea unității de monitorizare aeriană în cadrul  Poliției de Frontieră a Republicii Moldova”, finanțat de Republica Federală Germania  și implementat de GS Foundation.  În plus, costurile pentru implementarea acestei inițiative au fost negociate în cadrul  unui proiect cu finanțare de la Comisia Europeană destinat consolidării managementului  frontierelor, care urmează să fie lansat în perioada următoare.  Totodată, o parte din cheltuieli a fost planificată pentru finanțare în cadrul Planului  de Creștere Economică al Republicii Moldova, ceea ce asigură sustenabilitatea implementării Sistemului de coordonare a securității frontaliere fără a genera presiuni  suplimentare asupra bugetului național. |
| 4.3. Impactul asupra sectorului privat |
| Nu este aplicabil. |
| 4.4. Impactul social |
| Proiectul de hotărâre are impact direct asupra securizării frontierei și prin urmare asupra nivelului de siguranță al cetățenilor Republicii Moldova. Astfel, prevederile proiectului vor ținti direct în combaterea criminalității transfrontaliere și migrația ilegală. Or, un tablou situațional național creat cu toate aspectele aferente, incluzând schimbul de informații cu autoritățile naționale și internaționale în regim online, va crea toate premisele pentru atingerea dezideratului menționat.  În contextul războiului din Ucraina este tot mai vizibilă necesitatea şi importanța aplicării modelului de gestionare europeană integrată a frontierelor, astfel încât să contribuie la fortificarea centurii extinse de securitate în regiune. Totodată, aplicarea şi dezvoltarea în continuare a conceptului de gestionare europeană integrată a frontierelor în Republica Moldova va spori capacitatea de identificare şi evaluare a riscurilor în permanentă schimbare, va asigura prestarea serviciilor de calitate cetățenilor la frontiera de stat, va permite crearea unui echilibru între asigurarea unui nivel înalt de securitate la frontiera de stat şi un trafic transfrontalier fluent, în același timp reprezentând o condiționalitate care asigură îndeplinirea continuă de către Republica Moldova a criteriilor de referință privind liberalizarea regimului de vize cu Uniunea Europeană.  Pe de altă parte, o intervenție rapidă la frontieră, bazată pe cunoașterea deplină a situației, datorită gestionării tabloului situațional național, va permite prevenirea crizelor umanitare și asigurarea drepturilor fundamentale la frontieră, îndeosebi persoanelor în căutare de protecție internațională. Ori, schimbul de informații și conștientizarea situației în cadrul EUROSUR se face inclusiv în vederea contribuirii la asigurarea protecției vieților migranților și la salvarea acestora.[[6]](#footnote-6)  Concomitent, proiectul va duce la realizarea unuia dintre obiectivele stabilite în Programul de management integrat al frontierei de stat pentru anii 2022-2025, aprobat prin Hotărârea Guvernului nr. 792/2022, cu impact social sporit, și anume: ,,*vulnerabilitate redusă a frontierei de stat bazată pe o cunoaştere deplină a situaţiei. Identificarea timpurie a riscurilor şi a vulnerabilităţilor va permite concentrarea pe domeniile critice şi respectiv utilizarea eficientă a resurselor în beneficiul statului şi comunităţii. Rezultatul scontat al acestui obiectiv general ţine de consolidarea capacităţilor de detectare, recunoaştere, urmărire şi combatere a activităţilor transfrontaliere ilegale, conducând astfel la reducerea vulnerabilităţii crizelor prin asigurarea evaluării riscurilor în mod cuprinzător şi prin schimbul adecvat de informaţii. Pe termen mediu, asigurarea coerenţei între componentele sistemului de coordonare a securităţii frontaliere va permite folosirea coordonată şi eficientă a resurselor*;”  La fel, reieșind din faptul cămigrația ilegală este un fenomen multidimensional, cu consecințe pentru întreaga societate, care se caracterizează printr-un impact negativ asupra mai multor domenii: securitatea frontierei de stat; securitatea persoanelor; interesele economice ale statului; combaterea crimei organizate; imaginea în plan internațional a Republicii Moldova – prezentul proiect de act normativ constituie intervenția statului în combaterea acestui flagel. |
| 4.4.1. Impactul asupra datelor cu caracter personal |
| Nu este aplicabil. |
| 4.4.2. Impactul asupra echității și egalității de gen |
| Nu este aplicabil. |
| 4.5. Impactul asupra mediului |
| Nu este aplicabil. |
| 4.6. Alte impacturi și informații relevante |
| Nu este aplicabil. |
| **5. Compatibilitatea proiectului actului normativ cu legislația UE** |
| **5.1. Măsuri normative necesare pentru transpunerea actelor juridice ale UE în legislația națională** |
| Prezentul proiect de act normativ transpune 2 acte UE, după cum urmează.  1) Regulamentul (UE) 2019/1896 al Parlamentului European și al Consiliului din 13 noiembrie 2019 privind Poliția de Frontieră și Garda de Coastă Europeană și de abrogare a Regulamentelor (UE) nr. 1052/2013 și (UE) 2016/1624.  Regulamentul (UE) 2019/1896 prevedeinstituirea agenției care asigură o gestionare europeană integrată a frontierelor externe, în vederea gestionării frontierelor respective într-un mod eficient și cu respectarea deplină a drepturilor fundamentale, precum și pentru a spori eficiența politicii Uniunii în materie de returnare.  Astfel, în partea ce ține de aspecte aferente domeniului de reglementare a proiectului, considerentul (95) din Regulamentul (UE) 2019/1896 prevede expres că,*pentru a alcătui un tablou situațional complet și o analiză de risc care să acopere zona prefrontalieră, agenția și centrele naționale de coordonare ar trebui să colecteze informații și să își coordoneze activitatea cu ofițerii de legătură în materie de imigrație trimiși în țări terțe de către statele membre, cu Comisia, cu agenția sau cu alte organe, oficii și agenții ale Uniunii.*  2) Regulamentul de punere în aplicare (UE) 2021/581 al Comisiei din 9 aprilie 2021 privind tablourile situaționale ale Sistemului european de supraveghere a frontierelor (EUROSUR).  Obiectivul actului UE constituieconștientizarea situației la frontierele externe ale UE și a asigurarea unui răspuns coordonat la evenimentele legate de migrația ilegală, criminalitatea transfrontalieră și alte incidente care pot afecta securitatea frontierelor.  Actele UE nominalizate se transpun parțial de către proiect.Reglementări care nu sunt prevăzute expres în actul juridic al UE și/sau care depășesc cerințele minime stabilite de acesta – nu sunt. Transpunerea totală fiind posibilă odată cu aderarea Republicii Moldova la UE.  Prevederile anexelor 1-3 din Regulamentul de punere în aplicare (UE) 2021/581 al Comisiei din 9 aprilie 2021 privind tablourile situaționale ale Sistemului european de supraveghere a frontierelor (EUROSUR) vor fi transpune odată cu semnarea Aranjamentului de lucru cu Agenția conform pct. 333 din proiect. |
| **5.2. Măsuri normative care urmăresc crearea cadrului juridic intern necesar pentru implementarea legislației UE** |
| Nu este aplicabil. |
| **6. Avizarea și consultarea publică a proiectului** |
| În scopul respectării prevederilor Legii nr. 100/2017 cu privire la actele normative și Legii nr. 239/2008 privind transparența în procesul decizional, anunțul privind inițierea elaborării proiectului actului normativ a fost plasat pe pagina web oficială a Ministerului Afacerilor Interne, la compartimentul „Transparența”, rubrica „Inițierea elaborării actelor normative”, inclusiv pe portalul: [www.particip.gov.md](http://www.particip.gov.md). <https://particip.gov.md/ro/document/stages/proiectul-hotararii-guvernului-cu-privire-la-modificarea-hotararii-guvernului-nr-4292015-pentru-aprobarea-regulamentului-cu-privire-la-sistemul-de-coordonare-a-securitatii-frontaliere/13794>  Totodată, în conformitate cu prevederile Legii nr. 100/2017, proiectul de act normativ va fi remis spre avizare autorităților interesate și va fi supus consultărilor publice. |
| **7. Concluziile expertizelor** |
|  |
| **8. Modul de încorporare a actului în cadrul normativ existent** |
| Proiectul elaborat se încadrează în cadrul normativ în vigoare, iar promovarea acestuia și eventuala sa aprobare nu va genera ca consecință necesitatea amendării altor acte normative. |
| **9. Măsurile necesare pentru implementarea prevederilor proiectului actului normativ** |
| Implementarea prevederilor proiectului de act normativ va genera ca și acțiuni subsecvente:   1. încheierea Angajamentelor de lucru între IGPF și Agenție; 2. organizarea cursurilor de instruire, beneficiarii cărora vor fi polițiștii de frontieră, pentru a deveni utilizatori EUROSUR; 3. expertizarea Sistemului Informațional „Centrul operațional de coordonare” (parte componentă a Sistemului informațional integrat al Poliției de Frontieră) de către Agenție; 4. dotarea încăperilor de serviciu a Centrului Operațional de Coordonare cu echipament de calcul, reamenajarea spațiilor de muncă, utilizarea canalelor de legătură sigure. |

**Secretar general al ministerului Vladislav COJUHARI**

1. <https://eur-lex.europa.eu/legal-content/RO/TXT/PDF/?uri=CELEX:22022D1997&from=EN>, p. 21 [↑](#footnote-ref-1)
2. <https://neighbourhood-enlargement.ec.europa.eu/document/download/858717b3-f8ef-4514-89fe-54a6aa15ef69_en?filename=Moldova%20Report%202024.pdf> p. 47. [↑](#footnote-ref-2)
3. <https://eur-lex.europa.eu/legal-content/RO/TXT/HTML/?uri=CELEX:52018DC0632&from=EN> [↑](#footnote-ref-3)
4. Secțiunea 3.3 Manualul EUROSUR - <https://www.statewatch.org/media/documents/news/2015/dec/eu-com-eurosur-handbook-com-9206-Annex-15.pdf> [↑](#footnote-ref-4)
5. Raport al Comisiei către Parlamentul Europeancu privire la evaluarea Sistemului european de supraveghere a frontierelor (EUROSUR), Bruxelles 2018, <https://eur-lex.europa.eu/legal-content/RO/TXT/HTML/?uri=CELEX:52018DC0632&from=EN> [↑](#footnote-ref-5)
6. Considerentul (28), art.18 și 19 din Regulamentul (UE) 2019/1896 al Parlamentului European și al Consiliului din 13 noiembrie 2019 privind Poliția de frontieră și garda de coastă la nivel european și de abrogare a Regulamentelor (UE) nr. 1052/2013 și (UE) 2016/1624 [↑](#footnote-ref-6)